SKY ผนึก 2 ยักษ์ “คิงพาวเวอร์-เมืองไทยประกันฯ” ลุยแอพฯ “AOT Airports” กินส่วนแบ่งยอดขาย
SKY ผนึก 2 ยักษ์ “คิงพาวเวอร์-เมืองไทยประกันฯ” ลุยแอพฯ “AOT Airports” กินส่วนแบ่งยอดขาย
13 ก.ค. 2563

จากกรณีบริษัท สกาย ไอซีที จำกัด (มหาชน) หรือ SKY แจ้งข้อมูลผ่านระบบสารสนเทศตลาดหลักทรัพย์แห่งประเทศไทย ถึงประเด็นการเปลี่ยนแปลงวัตถุประสงค์การดำเนินกิจการของบริษัท ซึ่งจะประกอบธุรกิจการให้บริการชำระเงินทางอิเล็กทรอนิกส์, ให้บริการช่องทางเครือข่ายระหว่างผู้ซื้อและผู้ขายผ่านแพลทฟอร์มอิเล็กทรอนิกส์ รวมถึงธุรกิจนำเที่ยวต่างๆ เป็นต้น
ทั้งนี้ จึงเป็นที่น่าสังเกตถึงกรณีการเพิ่มทุนขายหุ้นก่อนหน้านี้ให้แก่กลุ่ม “คิง เพาเวอร์” ประกอบด้วย นางสาวอรุณรุ่ง ศรีวัฒนประภา จำนวน 10,000,000 หุ้น และกลุ่ม “เมืองไทยประกันภัย” ได้แก่ นางสาวบุศรา อุไรกุล จำนวน 5,000,000 หุ้น รวมถึง บริษัท เมืองไทยประกันภัย จำกัด (มหาชน) จำนวน 5,000,000 หุ้น ว่าจะมีการเชื่อมโยงอย่างมีนัยสำคัญหรือไม่อย่างไร
โดยล่าสุดวันนี้ นายสิทธิเดช มัยลาภ ประธานกรรมการบริหาร SKY เปิดเผยผ่านรายการ “ข่าวหุ้นเจาะตลาด” ออกอากาศผ่านทางสถานีวิทยุกระจายเสียง SMM Sport Radio FM 96 MHz. และทางแฟนเพจ Facebook : ข่าวหุ้นธุรกิจ / Facebook : ข่าวหุ้นเจาะตลาด / YouTube Channel : หนังสือพิมพ์ข่าวหุ้นธุรกิจ เกี่ยวกับกรณีดังกล่าวว่า การเปลี่ยนแปลงวัตถุประสงค์การดำเนินธุรกิจนั้น เป็นการเดินตามกลยุทธ์บริษัทในอนาคตที่มุ้งเน้นเติบโตในด้านดิจิตอลแพลทฟอร์ม อีกทั้งเพื่อตอบโจทย์การเปลี่ยนแปลงในยุกต์ปัจจุบัน หลังมีการแพร่ระบาดของไวรัสโควิด-19
ส่วนกรณีการเชื่อมโยงกับกลุ่ม “คิงพาวเวอร์” รวมถึงกลุ่มประกันภัยนั้น นายสิทธิเดช กล่าวว่า ก่อนหน้านี้บริษัทมีแผนต่อยอดในธุรกิจ Digital Platform ของ AOT Airports Application เพื่อให้เป็น Platform One Stop Service สำหรับคนไทยทุกคนและนักท่องเที่ยวต่างชาติที่เดินทางมาประเทศไทย นอกเหนือจากการให้บริการในสนามบินแล้ว ยังครอบคลุมไปถึงการช้อปปิ้ง การให้บริการในส่วนการท่องเที่ยว รวมไปถึงประกันการท่องเที่ยว ซึ่งมองว่าเป็นธุรกิจที่มีโอกาสการขยายตัวอย่างมาก
ทั้งนี้ บริษัทคาดว่าจะเห็นความชัดเจนในเรื่องของแอปพลิเคชั่นดังกล่าวในช่วงหลังจากสถานการณ์ไวรัสโควิด-19 เริ่มคลี่คลาย เนื่องจากเริ่มมีการคลายล็อกดาวน์มากขึ้น และมีการเปิดประเทศ ส่งผลให้มีนักท่องเที่ยวเดินทางเข้ามาในประเทศไทยมากขึ้น
โดยการผนึกกำลังกับทาง “คิงพาวเวอร์” และกลุ่ม “เมืองไทยประกันภัย” นั้น บริษัทจะได้รับส่วนแบ่งในทุกธุรกรรมที่มีการใช้งานในแอปพลิเคชั่น ไม่อว่าจะเป็นการซื้อสินค้าในดิวตี้ฟรี และการซื้อประกันภัย จึงคาดว่าจะช่วยสนับสนุนให้ผลการดำเนินงานของบริษัทเติบโตอย่างต่อเนื่องในอนาคต